Aκούμε συνεχώς για τις θερμίδες.
Πόσες θερμίδες έχει αυτό το μπισκότο;
Πόσες καίγονται με 100 αναπηδήσεις, με το τρέξιμο ή το περπάτημα;
Τι είναι, αλήθεια, η θερμίδα και πόσες θερμίδες χρειαζόμαστε;
Οι θερμίδες αποτυπώνουν το ενεργειακό ισοζύγιο του σώματος.
Έχουμε μια υγιή ισορροπία
όταν προσλαμβάνουμε τόση ενέργεια όση αποβάλλουμε.
Αν προσθέτουμε συνεχώς στο σώμα μας περισσότερη ενέργεια από αυτή που καίμε,
η περίσσεια σταδιακά θα αποθηκευτεί ως λίπος στα κύτταρά μας,
και θα πάρουμε βάρος.
Αν καίμε περισσότερη ενέργεια από αυτή που αναπληρώνουμε, θα χάσουμε βάρος.
Πρέπει να μπορούμε να μετράμε την ενέργεια που καταναλώνουμε και χρησιμοποιούμε,
και αυτό το κάνουμε με μια μονάδα που λέγεται θερμίδα.
Μία θερμίδα, αυτή που μετράμε στα τρόφιμα, γνωστή και ως χιλιοθερμίδα (Kcal),
ορίζεται ως το ποσό ενέργειας
που απαιτείται για να αυξηθεί η θερμοκρασία ενός κιλού νερού
κατά ένα βαθμό Κελσίου.
Ό,τι καταναλώνουμε έχει μια ποσότητα θερμίδων,
που αντιστοιχεί στην ενέργεια που αποθηκεύεται στους χημικούς του δεσμούς.
Ένα μέσο κομμάτι πίτσας έχει 272 θερμίδες,
υπάρχουν περίπου 78 θερμίδες σε μια φέτα ψωμί,
και ένα μήλο έχει περίπου 52 θερμίδες.
Αυτή η ενέργεια ελευθερώνεται κατά την πέψη,
και αποθηκεύεται σε άλλα μόρια
που διασπώνται και παρέχουν ενέργεια όταν το σώμα τη χρειάζεται.
Αυτή χρησιμοποιείται με τρεις τρόπους:
περίπου το 10% ενεργοποιεί την πέψη,
περίπου το 20% τροφοδοτεί τη φυσική δραστηριότητα,
και το μεγαλύτερο ποσοστό, περίπου το 70%,
υποστηρίζει τις βασικές λειτουργίες των οργάνων και των ιστών μας.
Η τελευταία χρήση αντιστοιχεί στον Βασικό Μεταβολικό Ρυθμό,
δηλαδή στις θερμίδες που χρειάζεσαι για να επιβιώσεις
αν δεν τρως ή δεν κινείσαι.
Προσθέτοντας λίγη φυσική δραστηριότητα και πέψη,
καταλήγουμε στις επίσημες οδηγίες
για το πόσες θερμίδες χρειάζεται καθημερινά ένας μέσος άνθρωπος:
2000 για τις γυναίκες και 2500 για τους άντρες.
Αυτές οι εκτιμήσεις βασίζονται σε παράγοντες
όπως το μέσο βάρος, η φυσική δραστηριότητα και η μυϊκή μάζα.
Αυτό, λοιπόν, σημαίνει ότι πρέπει όλοι να βάλουμε στόχο τις 2000 θερμίδες;
Όχι απαραίτητα.
Αν κάνεις κάτι που απαιτεί πολλή ενέργεια, όπως ο Ποδηλατικός Γύρος της Γαλλίας,
το σώμα σου μπορεί να χρησιμοποιήσει έως 9000 θερμίδες την ημέρα.
Η εγκυμοσύνη απαιτεί ελαφρώς περισσότερες θερμίδες από το κανονικό,
ενώ οι ηλικιωμένοι συνήθως έχουν πιο αργό μεταβολικό ρυθμό
και η ενέργεια καίγεται πιο αργά, άρα χρειάζονται λιγότερη.
Να και κάτι ακόμα που πρέπει να ξέρεις πριν αρχίσεις να μετράς θερμίδες.
Οι πίνακες θερμικής αξίας αναγράφουν πόση ενέργεια περιέχει το τρόφιμο,
όχι πόση ενέργεια μπορείς να πάρεις από αυτό στην πράξη.
Ινώδεις τροφές όπως το ψωμί ολικής άλεσης απαιτούν πολλή ενέργεια κατά την πέψη,
έτσι προσλαμβάνεις λιγότερη ενέργεια τρώγοντας ένα σέλινο 100 θερμίδων
απ' ό,τι τρώγοντας πατατάκια 100 θερμίδων.
Επιπλέον, κάποιες τροφές παρέχουν θρεπτικά συστατικά όπως πρωτεΐνες και βιταμίνες,
ενώ άλλες έχουν πολύ μικρότερη διατροφική αξία.
Η υπερβολική κατανάλωσή τους
μπορεί να σε καταστήσει υπέρβαρο και κακοσιτισμένο.
Ακόμα και με ακριβώς το ίδιο φαγητό,
διαφορετικοί άνθρωποι μπορεί να μην παίρνουν τον ίδιο αριθμό θερμίδων.
Διαφορές στα επίπεδα ενζύμων, σε εντερικά βακτήρια,
ακόμα και στο μήκος του εντέρου,
δείχνουν ότι η ικανότητα κάθε ανθρώπου να αποσπά ενέργεια από τις τροφές
είναι λίγο διαφορετική.
Επομένως, η θερμίδα είναι χρήσιμη μονάδα ενέργειας,
αλλά για να υπολογίσουμε πόσες ακριβώς θερμίδες χρειάζεται καθένας από εμάς,
πρέπει να λάβουμε υπόψη παράγοντες όπως η άσκηση,
το είδος της τροφής,
και την ικανότητα του σώματός μας να καταναλώνει ενέργεια.
Καλή τύχη στην ανακάλυψη όλων αυτών σε μια ετικέτα τροφίμου.